[{"text_idx": "#000004", "text": "Tartu U\u0308likooli kauane dotsent Valeri Bezzubov (1929-1991), kes 8. oktoobril vo\u0303inuks ta\u0308histada 90. su\u0308nnipa\u0308eva, on ja\u0308tnud Tartu Vaimu ajalukku a\u0308a\u0308rmiselt eripa\u0308rase ja\u0308lje."}, {"text_idx": "#000005", "text": "Bezzubovi ta\u0308henduse meie kirjanduslikule mo\u0303tteloole on ehk ko\u0303ige ta\u0308psemalt kokku vo\u0303tnud U\u0308lle Pa\u0308rli: \"Valeri Bezzubov on oma eluto\u0308o\u0308ga suutnud peaaegu vo\u0303imatut: lugedes u\u0308likoolis po\u0303hiliselt vene no\u0303ukogude kirjanduse kursust ja tutvustades tru\u0308kiso\u0303nas valdavalt no\u0303ukogude ajastu autoreid, suutis ta saada eestlaste jaoks to\u0303elise vene intelligendi vo\u0303rdkujuks.\"1"}, {"text_idx": "#000006", "text": "Minu tutvustajaks Bezzuboviga sai Bunini armastusnovell \"Kaukaasia\" (mis minu jaoks on ta\u0308nini novelli lu\u0308hiduse ja tiheduse etalon). Teadsin, et Bezzubov on kirjutanud artikli \"Armastus Ivan Bunini loomingus\"2, ning u\u0308hel 1986. aasta kevado\u0303htul ku\u0308lastasin dotsenti tema kodus Aardla ta\u0308naval ja ku\u0308sisin no\u0303u selle novelli to\u0303lkimise asjus.3"}, {"text_idx": "#000007", "text": "Ma\u0308letan ha\u0308sti, kuidas va\u0308liselt to\u0303sine, va\u0308a\u0308rikas ja vaoshoitud Bezzubov otsekui su\u0308ttis Bunini teksti lugedes. Usun, et talle meenus tema enda lapsepo\u0303lv sealsamas Kaukaasias (ta su\u0308ndis ja kasvas Estonka ku\u0308las Gruusias, Abhaasias), millest selles novellis kirjutab Bunin:"}, {"text_idx": "#000009", "text": "Seda lugu to\u0303lkides tuli ette mo\u0303nigi ku\u0308llalt spetsiifiline looduskirjeldus, Bezzubov pakkus va\u0308lja mitmeid variante ning nii la\u0308ks me vestlus Kaukaasia floorast, faunast ja Buninist kaunis pikale. Pisut koomilisena mo\u0303jus, et hoogu sattudes asus Bezzubov ka oma kabinetis \u2014 edasi-tagasi ka\u0308ies ja agaralt suitsu pahvides \u2014 lausa loengut pidama. Aga tema jutt kiskus niimoodi kaasa, et enamasti ei tahtnudki teda katkestada."}, {"text_idx": "#000010", "text": "Ja\u0308rgnes mo\u0303ni kohtumine u\u0308likooli kohvikus. Ja et just neil aastail algas Venemaal keelatud ja sageli u\u0308le poole sajandi mahavaikitud kirjandusteoste massiline avalikustamine, otsustasin teha Bezzuboviga pikema intervjuu vene kirjandusest.4 Selle usutluse tegemise ka\u0308igus na\u0308itas Bezzubov end to\u0303elise entsu\u0308klopeedilise erudiidina, kes aga u\u0308ldse ei ha\u0308benenud vahel o\u0308elda: \"pole la\u0308hemalt uurinud\" vo\u0303i ka lihtsalt \"ei tea\".5"}, {"text_idx": "#000011", "text": "Et tema hinnangud paljudele Stalini-aegsetele kirjanikele (Gorki, S\u030colohhov, Aleksei Tolstoi, Fadejev) tundusid mulle kuidagi liiga \"positiivsed\" (milles, to\u0303si ku\u0308ll, polnud va\u0308himatki no\u0303ukogulikku u\u0308listust), siis esitasin talle ka sa\u0308a\u0308rase ku\u0308simuse:"}, {"text_idx": "#000012", "text": "\"Kas pole aga nii, et kui suur talent annab end tu\u0308rannia teenistusse, on see palju suurem kuritegu kui tavalise inimese ja\u0308releandmised?\""}, {"text_idx": "#000013", "text": "Muidugi olnuks siin vo\u0303imalik \u2014 ja tollal isegi ootuspa\u0308rane \u2014 asuda kirjanikke ha\u0308biposti naelutama. Ent Bezzubovi vastus ko\u0303las:"}, {"text_idx": "#000014", "text": "\"Aga neid ei olnud ju va\u0308ga palju, kes ennast lausa \"teenistusse\" andsid. Oli va\u0308ga palju kohutavat hirmu (enda ja vahel isegi veelgi enam la\u0308hedaste pa\u0308rast!), allaheitlikkust, tallalakkumist, kuid ka va\u0308ga palju vaikset sisemist vastupanu (Bulgakov, Mandels\u030ctam, Pasternak, Platonov...). Vaatamata kogu tohutule administratiivsele survele ja repressioonidele lo\u0303i vaba mo\u0303te ikka kuidagi ja kusagil la\u0308bi (na\u0308iteks Jevgeni S\u030cvartsi allegooriline totalitarismivastane na\u0308idend \"Draakon\"). Vaatamata ko\u0303igele polnud u\u0308htegi perioodi, mis oleks olnud ta\u0308iesti tu\u0308hi.\""}, {"text_idx": "#000015", "text": "Bezzubovil ja\u0308tkus mo\u0303nusat irooniat no\u0303ukogulikest absurdsustest (na\u0308iteks tsensuurist) ra\u0308a\u0308kides, ent kirjanikke ei naeruva\u0308a\u0308ristanud ta kunagi."}, {"text_idx": "#000016", "text": "Tollane rohkete mustade aukude ja valgete laikude ta\u0308itmine vene kirjanduses pakkus Bezzubovile su\u0308gavat rahuldust, ta u\u0308tles selle kohta meie intervjuus: \"U\u0308ldinimlikud probleemid on to\u0303usnud tingimusteta esiplaanile. Va\u0308givalla o\u0303igustamine helge tuleviku nimel on kategooriliselt hukka mo\u0303istetud.\" Kahjuks polnud talle selle protsessi ja\u0308lgimiseks enam palju aega antud..."}, {"text_idx": "#000017", "text": "Paljudele eredalt ma\u0308llu so\u0308o\u0308binud Bezzubovi loengute kohta on Ka\u0308rt Hellerma meenutanud: \"Nendes loengutes oli lisaks tohutule pu\u0308hendumisele ja suurele armastusele vene kirjanduse vastu veel midagi \u2014 mingi kannatuse mo\u0303o\u0303de, mingi pulbitsev hing, mis valust hoolimata u\u0308ha edasi vastu seina viskus, tuues u\u0308ht ja isiklikku to\u0303endit meeleheite jo\u0303ust ja suurusest...\"6 Bezzubov suutis ka pilkasel no\u0303ukogude ajal \u2014 tihti ku\u0308ll vaikse, ent seda ko\u0303nekama allteksti kaudu \u2014 ilmekalt avada \"no\u0303ukogude kirjanduse\" tegelikku tragismi."}, {"text_idx": "#000018", "text": "U\u0308lle Pa\u0308rli lisab: \"Tema stiihiaks oli suuline ko\u0303ne, vestlus, kus ta heldelt ja mo\u0303neti hoolimatult jagas mo\u0303tteid ja ta\u0308helepanekuid, mida iga teine oleks parema meelega tru\u0308kiso\u0303nas oma nime all na\u0308ha tahtnud.\"7"}, {"text_idx": "#000019", "text": "Bezzubovi ainus (venekeelne) monograafia \"Leonid Andrejev ja vene realismi traditsioonid\" (Tallinn, 1984, 336 lk) on aga mitte ainult po\u0303hjalik ja stambivaba uurimus u\u0308hest to\u0303eliselt po\u0303nevast ja originaalsest kirjanikust, vaid ka kaasakiskuv lektu\u0308u\u0308r ko\u0303igile, keda huvitavad kirjanike omavahelised suhted ja loomingulised mo\u0303jutused \u2013 just see, millest kirjanduso\u0303pikud sageli ei suuda kuigivo\u0303rd selget pilti anda. Monograafias on peatu\u0308kid Tolstoist, Dostojevskist, Ts\u030cehhovist, Blokist ja Gorkist ning vahest va\u0308a\u0308riks teos mo\u0303nest paratamatust ajama\u0308rgist hoolimata va\u0308ljaandmist ka eesti keeles.8"}, {"text_idx": "#000020", "text": "Traditsioonide ko\u0303rval va\u0308a\u0308rtustas Bezzubov ka otsinguid ja eksperimenteerimist, u\u0308heks ilmekamaks na\u0308iteks tema kui kirgliku teatraali artikkel Grotowskist, po\u0303hjalik u\u0308levaade maailmakuulsa lavastaja tegevusest.9"}, {"text_idx": "#000021", "text": "Ma\u0308letan meie vestlustest u\u0308ht korduvat motiivi: Bezzubov u\u0308tles, et on la\u0308bi kogu elu oma to\u0308o\u0308de-tegemistega aina hiljaks ja\u0308a\u0308nud ja pole suutnud kavatsetust veel eriti midagi teoks teha... Ometi jo\u0303udis ta midagi u\u0308liimalt olulist a\u0308ra teha just oma isiksuse vo\u0303luga: tema range va\u0308lise oleku tagant kiirgas sellist pu\u0308hendunud sisepinget ja kaasakiskuvat vaimusa\u0308delust, mida olen nii ehedal kujul tundnud vaid o\u0303ige va\u0308heste u\u0308likooli o\u0303ppejo\u0303udude puhul."}, {"text_idx": "#000022", "text": "Jah, ta suutis ta\u0308ita oma \"vo\u0303imatu missiooni\". Tahaksin loota, et selle oma ajas kahtlemata legendaarse vene kirjanduse uurija (kuuldavasti olevat tema loengutele vahel koguni spontaanselt aplodeeritud!) elu ja to\u0308o\u0308 leiab edaspidi senisest veelgi ulatuslikumat ja\u0308a\u0308dvustamist."}, {"text_idx": "#000023", "text": "Jo\u0303udnud Moskvasse, peatusin varga kombel ko\u0303rvalistes numbritubades Arbati la\u0308hedal po\u0303ikta\u0308navas ja elasin mungana piineldes u\u0308hest kohtumisest teiseni. Nende pa\u0308evade jooksul viibis ta minu juures vaid kolm korda ning astus iga kord to\u0303takalt sisse, so\u0303nades:"}, {"text_idx": "#000025", "text": "\"Mulle tundub,\" u\u0308tles ta, \"et mu mees kahtlustab midagi, et ta isegi teab u\u0308ht-teist \u2013 vahest on lugenud mo\u0303nda teie kirja, on hankinud mu lauasahtli vo\u0303tme... Ma arvan, et oma julma, iseka iseloomu juures on ta ko\u0303igeks vo\u0303imeline. Kord u\u0308tles ta mulle otse: \"Ma ei po\u0303rka tagasi mitte millegi ees, kui pean kaitsma oma au, mehe ja ohvitseri au!\" Nu\u0308u\u0308d ta miskipa\u0308rast ja\u0308lgib so\u0303na otseses mo\u0303ttes iga mu sammu, ja et meie plaan o\u0303nnestuks, pean ma olema hirmus ettevaatlik. Ta on juba no\u0303us laskma mul so\u0303ita, olen talle kogu aeg sisendanud, et suren, kui ei pa\u0308a\u0308se lo\u0303unasse, ei na\u0308e merd, kuid jumala pa\u0308rast, olge ettevaatlik!\""}, {"text_idx": "#000027", "text": "Moskvas sadas ku\u0308lma vihma, paistis, et suvi on juba mo\u0308o\u0308das ja ei tule enam tagasi, oli porine, ha\u0308mar, ta\u0308navad la\u0308iklesid mustalt ja ma\u0308rjalt mo\u0308o\u0308dujate avatud vihmavarjudest ja troskade u\u0308lesto\u0303stetud katteist, mis so\u0303idul vappusid. Oli tume, vastik o\u0303htupoolik, kui so\u0303itsin vaksalisse, ko\u0303ik minus oli a\u0308revusest ja ku\u0308lmast tardunud. La\u0308bi vaksali ja u\u0308le perrooni la\u0308ksin jooksusammul, surunud mu\u0308tsi silmadele ja to\u0303stnud mantlikrae ko\u0303rgele."}, {"text_idx": "#000029", "text": "Sisse astudes ta isegi ei suudelnud mind, ainult naeratas haledalt, istus diivanile, pa\u0308a\u0308stis ku\u0308bara juuste ku\u0308ljest lahti ja vo\u0303ttis peast a\u0308ra."}, {"text_idx": "#000031", "text": "Hommikul, kui astusin rongi vaheka\u0308iku, paistis sinna pa\u0308ike, oli umbne, tualettruumidest tuli seebi ja ko\u0308lni vee lo\u0303hna, ko\u0303iki lo\u0303hnu, mida levitab hommikuti rahvarohke vagun. Tolmust a\u0308hmaste aknaklaaside tagant libises mo\u0308o\u0308da u\u0308hetasane ko\u0303rbenud stepp, oli na\u0308ha laiu tolmuseid teid, ha\u0308rjakaarikuid, vilksatasid raudteevahiputkad, kanaarilinnukollased pa\u0308evalilleso\u0303o\u0303rid ja helepunased kassinaerid pihttarade taga... Edasi tulid lagedate tasandike piiritu avarus, kurgaanid ja vanad hauaka\u0308a\u0308pad, talumatult ko\u0303rvetav pa\u0308ike, taevas, mis sarnanes tolmupilvega; siis vo\u0303is silmapiiril aimata esimesi ma\u0308gesid..."}, {"text_idx": "#000032", "text": "Gelendz\u030cikist ja Gagrast saatis ta mehele postkaardid, kirjutas, et ta veel ei tea, kus peatub."}, {"text_idx": "#000042", "text": "Mees otsis teda Gelendz\u030cikist, Gagrast, Sots\u030cist. Ja\u0308rgmisel pa\u0308eval pa\u0308rast Sots\u030ci jo\u0303udmist suples mees hommikul meres, ajas habet, pani selga puhta pesu ja lumivalge kuue, so\u0303i restoranis vo\u0303o\u0303rastemaja terrassil hommikueinet, jo\u0303i a\u0308ra pudeli s\u030campanjat, jo\u0303i kohvi s\u030cartro\u0308o\u0308siga, suitsetas ruttamata sigari lo\u0303puni. Oma numbrituppa tagasi jo\u0303udnud, heitis ta diivanile ja tulistas endale kahest revolvrist mo\u0303lemasse meelekohta."}, {"text_idx": "#000046", "text": "Aivar Kulli ajalootund. Lenin ja Trotski"}, {"text_idx": "#000053", "text": "Arvustus. Mida Lenin tegelikult mo\u0303tles?"}, {"text_idx": "#000056", "text": "Kultuuriportaal soovitab: Leos Caraxi \"Annette\" Jupiteris"}, {"text_idx": "#000057", "text": "Mart Avi: olgu need so\u0303rmed, ko\u0303ri vo\u0303i keel - ko\u0303iki neid kontrollib meel"}, {"text_idx": "#000060", "text": "Moekunstikino juht Helen Saluveer: tarbijana vo\u0303iks mo\u0303elda, mida me ostame"}, {"text_idx": "#000062", "text": "Suri arhitekt ja maalikunstnik Raul Paabo"}, {"text_idx": "#000064", "text": "Endla teater otsib lavastusse \"Rocco ja tema vennad\" noort osata\u0308itjat"}, {"text_idx": "#000065", "text": "Margus Allikmaa filmilinnakust: oleme la\u0308bira\u0308a\u0308kimistega lo\u0303pusirgel"}, {"text_idx": "#000066", "text": "Eesti Filmimuuseumis alustab tegevust rahvusvaheline filmiklubi"}, {"text_idx": "#000068", "text": "Anthony Horowitz: ma usun kirjutamise ja kirjanduse jo\u0303udu"}, {"text_idx": "#000070", "text": "Terje Pennie: mo\u0303tlesin to\u0303siselt na\u0308itlejakarja\u0308a\u0308ri lo\u0303petamisele"}, {"text_idx": "#000074", "text": "Vaata uuesti: muusikapa\u0308eva suur muusikama\u0308ng ETV-s"}, {"text_idx": "#000077", "text": "Noored: digilahenduste u\u0308leku\u0308llus ei tee muuseumi a\u0308gedamaks"}, {"text_idx": "#000078", "text": "Haapsalu kultuurikeskuses avati na\u0308itus aulidest"}, {"text_idx": "#000081", "text": "Rannarootsi muuseumi na\u0308itusel saab na\u0308ha nii Eesti kui ka va\u0308lismaa ka\u0308bisid"}, {"text_idx": "#000088", "text": "Arhiivide u\u0308ldinfoarhiiv.err.eeKoopiad ja kasutamineMuuseumKostu\u0308u\u0308milaenutusTehnilised teenusedHelistuudiodKultuuriteatedKutse andmine"}, {"text_idx": "#000089", "text": "Vaegkuuljatele ja -na\u0308gijateleKasutustingimusedIsikuandmete to\u0308o\u0308tlemisestJupiter+Jupiter IOLasteekraanRaadioteater"}]